MOŽNO SPRÍSTUPNIŤ

P r e d k l a d a c i a    s p r á v a

	Orgánmi Sociálnej poisťovne podľa § 121 zákona č. 461/2003 Z. z.  o sociálnom poistení je Rada riaditeľov Sociálnej poisťovne, Dozorná rada Sociálnej poisťovne a riaditeľ pobočky Sociálnej poisťovne. 

	Podľa § 122 ods. 1 Rada riaditeľov je štatutárny orgán Sociálnej poisťovne. Rada riaditeľov  má päť členov. Členmi rady riaditeľov sú 

a)	predseda rady riaditeľov
b)	dvaja podpredsedovia a
c)	ďalší dvaja členovia rady riaditeľov.

Podľa § 122 ods. 5 členov  rady riaditeľov vymenúva a odvoláva vláda Slovenskej republiky, z toho predsedu a podpredsedov rady riaditeľov na návrh ministra práce, sociálnych vecí a rodiny Slovenskej republiky, jedného člena rady riaditeľov na návrh reprezentatívnych združení odborových zväzov a záujmových združení občanov, reprezentujúcich poberateľov dôchodkových dávok a jedného člena rady riaditeľov na návrh reprezentatívnych združení zamestnávateľov.
	
Predkladám návrh na vymenovanie ďalších dvoch členov  rady riaditeľov na základe návrhu Asociácie zamestnávateľských zväzov a  združení Slovenskej republiky                          a Konfederácie odborových zväzov Slovenskej republiky. 
	
Podľa ods. 6 § 122 za člena rady riaditeľov môže byť vymenovaná fyzická osoba s trvalým pobytom na území Slovenskej republiky, ktorá má ukončené vysokoškolské vzdelanie druhého stupňa, má spôsobilosť na právne úkony v plnom rozsahu a je bezúhonná. Bezúhonná fyzická osoba je fyzická osoba, ktorá nebola právoplatne odsúdená za trestný čin. Bezúhonnosť sa preukazuje výpisom z registra trestov nie starším ako tri mesiace. Na pracovnoprávne vzťahy člena rady riaditeľov sa vzťahuje osobitný predpis.

Vláda Slovenskej republiky na svojom rokovaní uznesením číslo 1251 dňa 17. decembra 2003 vymenovala predsedu a dvoch podpredsedov Rady riaditeľov Sociálnej poisťovne.

Predkladaný materiál obsahuje návrh na vymenovanie dvoch členov Rady riaditeľov Sociálnej poisťovne. Obaja navrhovaní kandidáti preukázali bezúhonnosť predložením výpisu z registra trestov nie starším ako tri mesiace.